BTW พุ่ง 8% รับปัจจัยบวก 2 เด้ง งบฯ Q3 พลิกกำไร-คว้างานใหม่กว่า 255 ลบ.
BTW พุ่ง 8% รับปัจจัยบวก 2 เด้ง งบฯ Q3 พลิกกำไร-คว้างานใหม่ มูลค่ากว่า 255 ลบ. ล่าสุด ณ เวลา 10.07น. ราคาอยู่ที่ 2.78 บาท บวก 0.22 บาท หรือ 8.59% สูงสุดที่ 2.78 บาท ต่ำสุดที่ 2.70 บาท มูลค่าซื้อขายที่ 3.80 ล้านบาท
8 พ.ย. 2560

ผู้สื่อข่าวรายงานว่า ราคาหุ้นบริษัท บีที เวลธ์ อินดัสตรีส์ จำกัด (มหาชน) หรือ BTW ณ เวลา 10.07น. ราคาอยู่ที่ 2.78 บาท บวก 0.22 บาท หรือ 8.59% สูงสุดที่ 2.78 บาท ต่ำสุดที่ 2.70 บาท มูลค่าซื้อขายที่ 3.80 ล้านบาท ขณะที่ดัชนีตลาดหุ้นไทยโดยรวมบวก 0.15%

โดยราคาหุ้นปรับตัวขึ้นแรงหลังจากประกาศผลการดำเนินงานไตรมาส 3/60 พลิกมีกำไร 29.68 ลบ. จากปีก่อนขาดทุน 3.76 ลบ. หลังต้นทุน และค่าใช้จ่ายลดลง
นอกจากนี้ยังได้รับปัจจัยบวกหลังจากบริษัท ระบุว่า บริษัท เบสท์เทค แอนด์ เอ็นจิเนียริ่ง จำกัด ซึ่งเป็นบริษัทแกนของกลุ่มบริษัท ได้รับหนังสือแสดงเจตจำนงจากลูกค้าในการว่าจ้างผลิตงานในเดือนกันยายน 2560 และมีการเซ็นสัญญารับงานเมื่อเดือนตุลาคม 2560 สำหรับโครงการใหม่ 1 โครงการ คือ โครงการ Modular Crush &amp; Screen Project โครงการแปรรูปและประกอบกลุ่มชิ้นงานขนาดใหญ่ สำหรับการบดแร่และแยกแร่ ในประเทศออสเตรเลีย มูลค่าโครงการ ประมาณ 7.74 ล้านเหรียญดอลลาร์สหรัฐฯ (หรือประมาณ 255.30 ล้านบาท ที่อัตราแลกเปลี่ยน 33.0 บาท/ดอลลาร์สหรัฐฯ) จาก Crushing Services International Pty Ltd โดยมีระยะเวลาดำเนินโครงการ ไตรมาส 4/2560 -ไตรมาส 1/2561
                
 